27.12.2022
RO
Jurnalul Oficial al Uniunii Europene
C 493/21 Marți, 7 iunie 2022
D. întrucât legăturile dintre schimbările climatice și conflicte pot fi complexe, iar efectele concrete ale schimbărilor climatice asupra conflictelor depind, în cea mai mare parte, de context; întrucât este necesar să se sprijine schimburi și o îmbogățire reciprocă mai sistematice și mai extinse între comunitățile științifice care se ocupă de legătura dintre climă și securitate;
E. întrucât schimbările climatice rămân în centrul agendei pentru pace și securitate ca „factor cheie de multiplicare a amenințărilor”, agravând riscurile sociale, economice și de mediu existente, care pot amplifica tulburările și pot duce la conflicte violente; întrucât schimbările climatice și de mediu și efectele lor, combinate cu alți factori, agravează vulnerabilitățile, tensiunile și riscurile existente deja, chiar dacă nu sunt în totdeauna, în sine, o cauză directă a conflictelor armate interstatale sau internaționale; întrucât schimbările climatice pot afecta securitatea persoanelor în mod diferit, în funcție de gen, statut socioeconomic, vârstă, orientare sexuală, etnie, religie (sau lipsa acesteia), abilități sau dizabilități etc.; întrucât, mai ales grupurile marginalizate sunt de obicei afectate în mod disproporționat de schimbările climatice; întrucât riscurile la adresa securității care sunt asociate cu schimbările climatice afectează mai ales populațiile dezavantajate din punct de vedere economic și au efecte socioeconomice; întrucât schimbările climatice au efecte negative asupra patrimoniului cultural și natural al zonelor afectate;
F. întrucât criza climatică afectează atât securitatea umană, cât și securitatea statelor; întrucât schimbările climatice interacționează în diferite moduri cu dinamica politică, etnică și socioeconomică și sunt un motor direct al conflictelor, ca urmare a faptului că sporesc riscurile de dezastre și exercită o presiune suplimentară asupra ecosistemelor, punând astfel în pericol mijloacele de subzistență ale populațiilor, securitatea alimentară și a aprovizionării cu apă, precum și infrastructura critică, printre altele prin încurajarea deciziilor de schimbare a destinației terenurilor și degradarea mediului;
G. întrucât creșterea nivelului mării a provocat deja inundații și salinizare și constituie un risc major de securitate și existențial pentru zonele de coastă joase și insule; întrucât, potrivit versiunii actualizate a raportului Groundswell al Băncii Mondiale din 2021, schimbările climatice ar putea obliga 216 milioane de persoane să se strămute în interiorul țărilor lor până în 2050; întrucât raportul afirmă, de asemenea, că acțiunile imediate și concrete pot reduce semnificativ amploarea migrației climatice; întrucât deficitul de apă are un impact multidimensional asupra securității umane și a stabilității sociopolitice; întrucât, din cauza schimbărilor climatice, aprovizionarea cu apă va fi afectată, în special în țările în curs de dezvoltare, în timp ce cererea de apă de la nivel mondial va crește; întrucât schimbările climatice cresc riscurile de secetă și inundații; întrucât impactul schimbărilor climatice asupra prețurilor la alimente deteriorează mijloacele de subzistență și stimulează strămutarea, bolile și foametea, ducând la migrație la o scară fără precedent;
H. întrucât, în Sahel, impactul condițiilor climatice în schimbare asupra disponibilității resurselor naturale, împreună cu factori precum creșterea populației, slaba guvernanță și provocările legate de proprietatea funciară au condus la creșterea competiției pentru resursele naturale limitate – în special terenurile fertile și apa – și la tensiuni și conflicte între diferite comunități și grupuri care își dispută accesul la mijloace de subzistență;
I. întrucât schimbările climatice reprezintă un factor de structurare a mediului strategic, deoarece amplifică riscurile și impun constrângeri; întrucât criza climatică a produs efecte asupra sistemului internațional, unde ar putea exacerba tensiunile geopolitice și schimba echilibrul între principalele puteri; întrucât problemele legate de schimbările climatice sunt exploatate de actori răuvoitori pentru a-și mări influența sau pentru a încuraja ostilitățile; întrucât topirea calotelor glaciare polare crește tensiunile geopolitice, în special în jurul Polului Nord;
J. întrucât dezastrele naturale au cauzat, pentru forțele armate ale SUA, pierderea sau distrugerea mai multor echipamente și infrastructuri militare decât toate conflictele armate din Afganistan și Irak combinate; întrucât administrația Biden a depus eforturi însemnate pentru combaterea schimbărilor climatice, inclusiv prin aderarea din nou la Acordul de la Paris și prin includerea schimbărilor climatice în orientările sale strategice intermediare privind securitatea națională;
K. întrucât forțele armate se numără printre cei mai mari consumatori de combustibili fosili din lume;